83. schôdza NR SR - 1.deň - B. popoludní
Dátum: 2023-02-01
Poslanec: Fico, Robert (SMER - SD)
Druh vystúpenia: Vystúpenie v rozprave

48. Vážený pán minister v demisii, dámy a páni, začnem, začnem tým, že ma neuveriteľne fascinuje schopnosť predstaviteľov SaS hovoriť za iných. Nedávno tu bola pani poslankyňa Kolíková, ktorá povedala, že tých 1,2 mil. ľudí, ktorí sa zúčastnili na referende, to mysleli inak. Že oni to majú v hlavách úplne inak, ako si my myslíme. Dnes tu počúvam, že SMER – slovenská sociálna demokracia má nejaký iný názor na Európsku úniu, na NATO. Ja neviem, kde na to chodíte, pán poslanec, ale ste posledný, ku ktorému by som sa ja prihováral a mu vysvetľoval, aká je orientácia politickej strany, ktorú vediem 23 rokov. Jediný problém, ktorý tu máme, dámy a páni, je naše rozdielne nazeranie na konflikt na Ukrajine. A dovoľte mi úplne čerstvý príklad, kým sa dostanem k tomu, kvôli čomu som sa prihlásil do rozpravy. Teraz sme skončili stretnutie, pán minister v demisii, s veľvyslancami Európskej únie, s veľvyslancom Spojených štátov a Veľkej Británie. Stretnutie, na ktorom bol podpredseda Národnej rady pán Blanár, ja a predseda zahraničného výboru Marián Kéry. Nie som ten, čo by vynášal informácie z takýchto interných stretnutí, bolo nás tam asi 30 alebo 35 dohromady, lebo došli aj viacerí z ambasád, ale vznikla téma, aký je plán na Ukrajine. Viete, čo je smutné? Oni nemajú žiadny plán. Pýtali sa nás: Aký máte vy plán v SMER-e – slovenská sociálna demokracia, keď hovoríte, že v prípade účasti vo vláde nechcete posielať zbrane na Ukrajinu? Áno, ja to hovorím veľmi jasne a otvorene, toto je politika, kde sa ja hlásim k tomu, čo napríklad hovorí maďarský premiér, čo hovoria aj iní štátnici mimo Európskej únie. Táto politika je legitímna a ja chcem všetkých poprosiť, aby ak používame slovo mier a mierové riešenie na Ukrajine, aby ste nepoužívali okamžite prívlastok, že sme extrémisti, keď hovoríme o mieri alebo mierovom riešení. Na odpoveď, alebo na otázku, pán minister v demisii, že aký máme teda plán, keď nechceme posielať zbrane na, zbrane na Ukrajinu, som odpovedal: No, my sme doteraz nepočuli od Európskej únie jednu jedinú mierovú iniciatívu napriek tomu, že Únia reprezentuje 500 mil. obyvateľov, a nepočuli sme žiadnu mierovú iniciatívu ani od najzodpovednejšej krajiny, od Spojených štátov amerických. Prečo napríklad sa minimálne nedohodnú na tom, že nastane nejaké prímerie a nesadnú si všetci za jeden stôl? Pretože niekde treba začať a my tvrdíme, že treba začať za rokovacím stolom. A spýtal som sa veľvyslancov najrozhodujúcejších krajín: Pokiaľ ide o Ukrajinu a zásobovanie zbraňami, aký máte vy plán? A pozerali na mňa a odpovedali: No, budeme ďalej posielať zbrane na Ukrajinu. A to je plán? Nechať Ukrajinu v ďalšej päťročnej krvavej vojne, toto je plán, preboha? Naviac je málo pravdepodobné, že niekto je schopný v konvenčnej vojne poraziť Ruskú federáciu, to je málo pravdepodobné. Tak čo je horšie, že my sa hlásime k mierotvorcom, hovoríme o mierovom riešení, nech sa jednoducho urobí dohoda o prímerí a začne sa rokovať, alebo bezhlavo posielať na dennej báze ďalšie a ďalšie zbrojené dodávky na Ukrajinu bez výsledku? Pán minister v demisii, predpokladám, že máte pravidelne informácie z ukrajinského frontu, a tie zrovna nie sú povzbudivé v tomto okamihu. Asi máte informácie aj o tom, aké neúspechy ukrajinská armáda dosahuje, hoci sa slovenské médiá snažia za každú cenu to vykresliť inak. Ja nie som a nikdy nebudem advokátom Ruska, pretože tvrdím, že ide o porušenie medzinárodného práva, ale plán nechať zabíjať ďalších civilistov, tisíce ľudí, či sú to Rusi, Ukrajinci na Ukrajine, toto pre mňa, prepáčte, plánom nie je. A som rád, že dnes toto stretnutie s veľvyslancami prebehlo, pretože sme si to mohli vykonzultovať, a som rovnako rád, že môžem aj na iných stretnutiach hovoriť to, čo hovorím otvorene na tlačových konferenciách alebo pri iných príležitostiach. Pán minister v demisii, chcem využiť materiál, ktorý ste predložili, aby som predložil k tomuto vašemu materiálu návrh uznesenia, ktorý nemení nič na tom, čo ste vy predložili do uznesenia, ale chcem niečo iné navrhnúť, aby Národná rada prijala. Pán minister, bolo tu niekoľko pokusov, pýtame sa to verejne, zatiaľ tie odpovede nedostávame ani z ministerstva obrany, ani od pani prezidentky, ste takí bobríci mlčanlivosti, pretože sa asi bojíte, že keď tá pravda vyjde na povrch, tak to nebude pekné. Jedna vec je istá, pán minister, že po voľbách príde nová vláda, ja neviem, ako tá vláda bude vyzerať, to, ja nemám krištáľovú guľu, možno bude OĽANO opäť sedieť v tej vláde, ale ak OĽANO v tej vláde sedieť nebude, tak určite bude musieť nový minister obrany prísť so všetkými informáciami pre verejnosť, čo ste všetko urobili, pokiaľ ide o zbrojné dodávky smerom na Ukrajinu a v akom stave je obranyschopnosť Slovenskej republiky. Keďže tieto informácie nie sú k dispozícii, vyhýbate sa im a pravdepodobne aj viete prečo, tak navrhujem, aby sme dnes k tomu vašemu materiálu schválili jedno uznesenie, ktoré reaguje na množstvo takých zvláštnych situácií. Ja uvediem jednu, vy ste napríklad povedali, pán minister v demisii, že systém S-300 bol zastaralý, nepoužiteľný, nefunkčný, a o tri týždne na to, čo bol doručený na Ukrajinu, sa objavili správy, že ako perfektne pomáha chrániť ukrajinský vzdušný priestor, tak ste tam asi črepiny neposlali. Nehovoriac o množstve iných vecí, kde ste sa zamotali, a preto by som chcel, aby ste možno kapli božskú, neviem, či Národná rada vás k tomu prinúti, bol by som veľmi rád, keby vás k tomu prinútila, a navrhujem, aby sme prijali nasledujúce uznesenie Národnej rady Slovenskej republiky k vašemu návrhu na aktualizáciu súhlasu s prítomnosťou zahraničných ozbrojených síl členských štátov NATO na území Slovenskej republiky, teda nové uznesenie k tlači 1419. Opakujem, nedotýkame sa obsahu vašeho uznesenia ani vašeho materiálu. Národná rada Slovenskej republiky žiada A. ministra obrany Slovenskej republiky v demisii, aby písomne v termíne do 8. februára 2023 predložil predsedovi Národnej rady Slovenskej republiky informáciu 1. aké rozhodnutie bolo prijaté v súvislosti s uzemnenými bojovými lietadlami MIG-29, najmä či bolo prijaté rozhodnutie darovať uvedené lietadlá ukrajinskej armáde, 2. aký bol skutočný technický stav systému S-300 darovaného ukrajinskej armáde, keď krátko po jeho presunutí na územie Ukrajiny boli zverejnené informácie, že systém S-300 poskytuje Ukrajine cennú ochranu, 3. aký je skutočný stav ochrany vzdušného priestoru Slovenskej republiky, ak dve americké batérie systému Patriot sú presunuté alebo sa presúvajú z územia Slovenskej republiky, čo dnes potvrdil aj americký veľvyslanec, 4. ako dlho budú bojové lietadla Poľska a Českej republiky kontrolovať vzdušný priestor Slovenskej republiky a aký je časový harmonogram nasadenia bojových lietadiel Maďarska na území Slovenska, 5. kedy po darovaní 30 BVP-1 ukrajinskej armáde bude dokončená dodávka zostávajúcich 14 nemeckých tankov Leopard slovenskej armáde, 6. aký je skutočný technický stav nemeckých tankov Leopard, ktoré mali byť dodané slovenskej armáde a či je nutná ich technická oprava, 7. kedy slovenská armáda vytvorí novú špecializáciu profesionálneho vojaka, nabíjača do nemeckého tanku Leopard, 8. aký je skutočný objem a druhy munície, skutočné počty ručných zbraní a iných zbraní či vojenského vybavenia, ktoré doteraz Slovenská republika odovzdala ukrajinskej armáde. B. Národná rada žiada predsedu Národnej rady Slovenskej republiky, aby túto písomnú informáciu doručil všetkým poslancom Národnej rady Slovenskej republiky ihneď po jej obdržaní. A chcem požiadať, keď budeme o piatej o tom hlasovať, Národnú radu, aby toto uznesenie schválila. Ďakujem veľmi pekne. (Potlesk.)